ચાર માળના બિલ્ડિંગમાં એક ફ્લોર પર સિંગલ અકોમોડેશનવાળી દસ રૂમ્સ ઉપરાંત કૉમન ટૉઇલેટ બ્લૉક હતો. હૉસ્ટેલમાં પ્રથમ વાર આવેલી તાનિયાને મૌનવીની નાનકડી રૂમ સ્વચ્છ, સુઘડ જણાઈ. બે ગાદીવાળી ભારતીય બેઠક, નાનકડી લાકડાની ઘોડી, પતરાની મોટી પેટી, ઉપરાંત પ્લાસ્ટિકની બે ખુરશી... ઘોડીની બાજુમાં પડેલા ઊંચા ટેબલનો શો ખપ હશે એ જોકે સમજાયું નહીં. ખૂણામાં થોડાં વાસણ સાથે પ્રાઇમસ જોઈ ખ્યાલ આવી ગયો કે ભોંયતળિયે આવેલી હૉસ્ટેલની કૅન્ટીનમાં જ ખાણીપીણીનો રૂલ હોવા છતાં દીદીએ રૂમ પર કદીમદી કશુંક પકવવાનો બંદોબસ્ત રાખ્યો હોવો જોઈએ.